《喜友人过隐居》
宋代·曹汝弼

忽向新春里，闲过隐士家。
旋收松上雪，来煮雨前茶。
禽换新歌曲，梅妆隔岁花。
应惭非遁者，难久在烟霞。

作者简介：曹汝弼，字梦得，号松萝山人，休宁（今属安徽）人。隐居不仕，真宗景德、大中祥符间与种放、魏野、林逋交游（《瀛奎律髓》卷四七）。事见明弘治《徽州府志》卷九《人物·隐逸传》。有《海宁集》，已佚。今录诗五首。